જાપાન દેશભક્તિથી ભરેલો દેશ છે. અનેક યાતનાઓની રાખમાંથી ફિનિક્સ પંખીની જેમ ફરી પાછો બેઠો થયેલો દેશ છે. પોતાના બળે સમૃદ્ધ બન્યો છે અને ટેક્નોલોજીમાં સૌથી સક્ષમ બન્યો છે. ભારત અને જાપાનના સંબંધો ખૂબ જૂના છે. બૌદ્ધ ધર્મ તેની ધરી છે. આ હૂંફાળા સંબંધો આ મુલાકાતથી વધુ પ્રગાઢ બન્યા છે અને તેનો લાભ બંને દેશોને પ્રાપ્ત થશે. ખાસ કરીને ચીનની અવળચંડાઈ બાબતે આ મુલાકાત વધુ લાભદાયી પુરવાર થશે. ભારત જેમ જાપાન પણ અવારનવાર ચીનના વિશ્ર્વાસઘાતનો ભોગ બન્યું છે, પણ વડાપ્રધાન નરેન્દ્રભાઈ મોદીની આ વ્યૂહાત્મક નીતિને કારણે વગર યુદ્ધે ચીનને પાંસરું પડ્યું છે અને ગભરાઈને મેટ્રો ટ્રેન બાબતે ભારતના સહભાગી બનવાની જાહેરાત કરી. ભારત-જાપાનના સંબંધો જો મજબૂત થાય તો ચીન જેવી મહાસત્તા પણ ફફડી ઊઠે તેવી સ્થિતિ નિર્માણ થઈ શકે તેનું આ ઉદાહરણ છે.